คลังหารือธอส.ปล่อยสินเชื่อ0%
คลังแก้ลำหาช่องช่วยคนรายได้น้อยเป็นเจ้าของบ้าน หารือธอส. ขนเอ็นพีเอขายให้สินเชื่อ 0%
22 ก.ย. 2554

คลังแก้ลำหาช่องช่วยคนรายได้น้อยเป็นเจ้าของบ้าน หารือธอส. ขนเอ็นพีเอขายให้สินเชื่อ 0%
นายวิรุฬ เตชะไพบูลย์ รมช.คลัง กล่าวว่า ในวันพรุ่งนี้จะหารือกับธนาคารอาคารสงเคราะห์ (ธอส.) เรื่องการปล่อยสินเชื่อ 0% ให้กับผู้มีรายได้น้อยได้มีโอกาสซื้อบ้านที่อยู่อาศัย โดยจะมีเงื่อนไขต้องมาซื้อสินทรัพย์รอการขาย (เอ็นพีเอ) ของธนาคารที่ราคาไม่เกิน 1 ล้านบาท
อย่างไรก็ตาม นายวิรุฬ กล่าวว่า ยังสรุปไม่ได้ว่าจะให้สินเชื่อ 0% เป็นเวลากี่ปี และการซื้อเอ็นพีเอของธนาคารจะต้องมีเงื่อนไขเป็นบ้านหลังแรกด้วยหรือไม่ โดยจะหารือความเป็นไปได้กับธนาคารก่อนว่ามีเงินที่จะมาปล่อยสินเชื่อดังกล่าวได้หรือไม่
ด้านนายวรวิทย์ ชัยลิมปมนตรี กรรมการผู้จัดการ ธอส. กล่าวว่า ยังไม่สามารถให้ความเห็นดังกล่าวได้ ต้องรอหารือกับ รมช.คลัง โดยต้องตรวจสอบว่ามีเอ็นพีเอจำนวนเท่าไร
ทั้งนี้ เว็บไซต์ของ ธอส. ได้ขึ้นรายละเอียดเอ็นพีเอของธนาคารมีจำนวน 2.18 หมื่นรายการ ในจำนวนนี้มีมูลค่าต่ำกว่า 1 ล้านบาท จำนวน 6,944 รายการ เป็นบ้านที่อยู่อาศัยจำนวน 4,320 รายการ ที่เหลือเป็นที่ดินเปล่า โดยเป็นบ้านที่อยู่อาศัยต่ำกว่า 1 ล้านบาท ในกรุงเทพ 1,074 ล้านบาท